Pielikums Nr.2

**Latvijas dalība starptautiskajās enerģētikas organizācijās un platformās**

**Enerģētikas Kopiena**

Enerģētikas Kopiena (turpmāk- EK) ir uz reģionālas sadarbības veicināšanu vērsta organizācija, kas ir dibināta ar mērķi veicināt Eiropas valstu integrāciju un sadarbību enerģētikas sektorā pēc Aukstā kara, tādā veidā veicinot reģiona enerģētisko drošību. EK mērķis ir investīciju, ekonomiskās attīstības, enerģijas piegādes drošības un sociālās stabilitātes sekmēšana, vienlaikus EK kalpo par platformu dalībvalstu savstarpējās solidaritātes, uzticības un miera veicināšanai. EK paplašināšanās process sniedz iespēju nodrošināt iepriekšminēto vērtību izplatīšanos plašākā mērogā.

EK līguma II sadaļa ietver Eiropas Savienības *acquis communautaire*, kura nosacījumi tiek pielāgoti visām EK dalībvalstīm. *Acquis communautaire* sastāv no 20 tiesiskajiem aktiem, kuri aptver sekojošus ES enerģētikas likumdošanas centrālos jautājumus: elektroenerģija, gāze, nafta konkurētspēja, atjaunojamā enerģija, energoefektivitāte, vide un statistika.

Par Enerģētikas Kopienas dalībvalsti var kļūt jebkura Eiropas Kopienas dalībvalsts. Visām Enerģētikas Kopienas dalībvalstīm ir jāievēro *acquis communautaire* noteiktos pienākumus. Valsts, iegūstot dalībnieces statusu, ir tiesīga piedalīties visās Enerģētikas Kopienas institucionālajās sanāksmēs

**Latvija kļuva par Enerģētikas Kopienas dalībvalsti 2014.gada vidū, septembrī tiek plānota šī lēmuma publiska paziņošana.**

Ņemot vērā pēdējos notikumus starptautiskajā arēnā, Latvija uzskata, ka Enerģētikas Kopiena var kalpot par vienu no platformām, kas varētu veicināt enerģētiskās stabilitātes jautājuma risināšanu, kā arī stiprināt ES enerģētisko drošību. Enerģētikas Kopienas instrumenti varētu palīdzēt nodrošināt attiecīgu tirgus funkcionēšanu un caurredzamību Austrumeiropā. Latvija uzskata, ka Enerģētikas kopienas stiprināšana un paplašināšana, kas veicina ES likumdošanas pārņemšanas enerģētikas jomā ES kaimiņvalstīs, ir mehānisms, kas attīstīs ES sadarbību ar trešajām valstīm.

Pašlaik Latvijai nav Enerģētikas Kopienas dalībnieka statusa un Latvija seko līdzi notikumiem Enerģētikas Kopienā tikai kā ES dalībvalsts, taču ir uzsākts iestāšanās process.

**Enerģētikas harta un Enerģētikas hartas nolīgums**

Eiropas Enerģētikas hartas deklarācija tika parakstīta 1991.gada 17.decembrī Hāgā un tā stājusies spēkā 1994.gadā. **Latvija ratificēja Eiropas enerģētikas hartu 1992.gada 18.jūnijā.**Enerģētikas harta kalpo par ilgtermiņa sadarbības modeli starptautiskās sadarbības enerģētikas sektorā veicināšanai, īpaši pievēršoties ciešāku sadarbības saišu nodrošināšanai starp Austrumiem un Rietumiem. Organizācijas darbības juridisko pamatu veido sekojošie dokumenti:

- politiskā deklarācija Eiropas Enerģētikas harta;

- juridiski saistošs Enerģētikas hartas nolīgums (tajā skaitā nolīguma tirdzniecības noteikumu grozījums),

- Enerģētikas Hartas Protokols par energoefektivitāti un ar to saistītajiem vides aspektiem.

Enerģētikas hartas lēmumpieņemšanas platforma ir Enerģētikas hartas konference.

Enerģētikas hartas nolīguma darbība ir koncentrēta ap pieciem pīlāriem: investīciju piesaistes un aizsardzības mehānismu izstrāde; brīva enerģijas materiālu tirdzniecība saskaņā ar Pasaules tirdzniecības organizācijas nosacījumiem; vienotu noteikumu izstrāde enerģijas tirdzniecībai, tranzītam, investīcijām un vides sektoram.

Pašlaik Enerģētikas Hartas ietveros notiek divi uz organizācijas attīstību vērsti procesi: deklarācijas modernizācija un paplašināšanas politikas pārskats. Modernizācijas process ir nepieciešams, lai Eiropas Enerģētikas harta varētu atspoguļot pašreizējo situāciju pasaulē un globālajā enerģijas tirgū. Paplašināšanas politikas (CONEXO) mērķis ir piesaistīt jaunas valstis, lai tās pievienotos procesam.

Enerģētikas hartas darbība ir vērsta uz sekojošām jomām: Enerģētikas resursu attīstīšana un pieejamības nodrošināšana; Pieejas tirgiem nodrošināšana; Enerģijas tirdzniecības liberalizācija; Investīciju aizsardzības veicināšana; Drošības principu un vadlīniju izstrāde; Pētniecības, tehnoloģiskās attīstības un inovāciju veicināšana; Energoefektivitātes un vides aizsardzības veicināšana; Izglītības un apmācību iespējas nodrošināšana.

Latvija atbalsta Enerģētikas hartas modernizācijas procesus, kuri, tostarp, paredz jaunu dalībvalstu uzņemšanu. Eiropas hartas modernizācija tiek īstenota ar mērķi stiprināt Enerģētikas hartas kā starptautiskas organizācijas pozīcijas, tādējādi veicinot efektīvāku tās ietvaros izvirzīto mērķu sasniegšanu. Latvijai ir svarīgi, lai modernizētā politiskā deklarācija nebūtu pretrunā ar ES kopīgajiem un Latvijas nacionāliem mērķiem enerģētikas politikā.

**IRENA**

2009. gada 26. janvārī IRENA dibināšanas konferencē Bonnā75 valstis, tostarp, Latvija, parakstīja IRENA organizācijas statūtus. 2010. gada 18. februārī Saeima pieņēma likumu „Par Starptautiskās Atjaunojamo energoresursu aģentūras statūtiem”, likums ir stājies spēkā 2010. gada 8. jūlijā, līdz ar to Latvija ir kļuvusi par IRENA pilntiesīgu locekli.

IRENA darbības galvenais mērķis ir veicināt atjaunojamās enerģijas plašāku izmantošanu globālā mērogā. Tas tiks panākts ar dažādu aktivitāšu palīdzību:

(a) konsultācijām enerģētikas politikas jomā;

(b) mehānismu izveidi tehnoloģiju un zināšanu pārnesei;

(c) izglītošanu atjaunojamās enerģijas jomā;

(d) zinātnisku pētījumu veikšanu;

(e) sabiedrības informēšanas kampaņām;

(f) konsultācijām par projektu finansējuma iespējām.

IRENA aptver visus atjaunojamo energoresursu veidus, ievērojot ilgtspējas kritērijus. Kā īpaši nozīmīga darbības joma tiek uzsvērta saikne starp atjaunojamo energoresursu izmantošanas veicināšanu un energoefektivitāti.

Latvija novērtē centienus radīt un stiprināt starptautiska līmeņa aģentūru, kuras darbība vērsta uz sadarbības tīklu izveidi, informācijas izplatīšanu un zināšanu bāzes attīstību atjaunojamās enerģijas jomā. Latvija uzskata, ka līdzdarbība šādā starptautiskā aģentūrā veicina enerģētikas politikas pilnveidošanu un starptautisko sadarbību.

**OECD**

Ekonomiskās sadarbības un attīstības organizācija (turpmāk- OECD) savu misiju definē kā demokrātijas un tirgus ekonomikas principu ievērošanas veicināšanu, kā arī valstu ilgtspējīgu tautsaimniecības attīstības sekmēšanu globalizācijas kontekstā. 2013. gada 15. oktobrī OECD Padomes sēdē Parīzē tika apstiprināta Latvijas iestāšanās sarunu „Ceļa karte”. 2014. gada 14. februārī Ārlietu ministrijas valsts sekretārs A. Pildegovičs iesniedza OECD ģenerālsekretāra vietniekam *William C. Danvers* Latvijas iestāšanās sarunu sākotnējo memorandu. Sākotnējā memorandā ir atspoguļots Latvijas sākotnējais viedoklis par Latvijas tiesību aktiem un to piemērošanas prakses atbilstību 230 OECD instrumentiem. Dalība OECD Latvijai piešķir kvalitātes zīmogu un sniedz iespēju attīstīt stratēģiski nozīmīgu dialogu ar pasaules lielvalstīm.

Apzinoties, ka tautsaimniecības sekmīgu un ilgtspējīgu attīstību nosaka ekonomiskie procesi pasaulē, Latvijas interesēs ir sadarboties ar OECD – nozīmīgāko globālās ekonomikas veidošanas forumu. Latvija ir sākusi aktīvi iesaistīties OECD komiteju darbībā, tostarp arī ar enerģētikas sektoru saistīto jautājumu risināšanā. Enerģētikas sektora intereses Latvija aizstāv, iesaistoties **Vides komitejas aktivitātēs.** Latvija ir tostarp pievienojusies OECD Zaļās izaugsmes deklarācijai (OECD Declaration on Green Growth).

**EUSBSR**

Ekonomikas ministrija sadarbībā ar Dānijas Enerģētikas Aģentūru ir Enerģētikas prioritātes koordinatori ES Stratēģijas Baltijas jūras reģionam (turpmāk- EUSBSR) ietvaros.

**EUSBSR ir pirmā ES makro-reģionu stratēģija, tā ir stājusies spēkā 2009.gadā**. Viens no EUSBSR svarīgākajiem dienaskārtības jautājumiem ir enerģētika, kura paredz “Uzlabot enerģētikas tirgu pieejamību, efektivitāti un drošību”. Tās mērķis ir meklēt risinājumus tādām Baltijas jūras reģiona problēmām kā tirgus atvērtība, konkurences nepietiekamība papildus investīciju piesaistei, atbilstošas infrastruktūras trūkums.

Enerģētikas prioritātes darbības mērķi ir atspoguļoti EUSBSR Rīcības plānā. Pirmais no Enerģētikas prioritātes darbības virzieniem ir saistīts ar enerģijas tirgus funkcionēšanas uzlabošanu un izolācijas novēršanu. Savukārt, otra virziena darbība pievēršas atjaunojamo energoresursu un energoefektivitātes veicināšanai, ar mērķi atbalstīt projektus, kuri kalpos kā zināšanu apmaiņas platforma, kas attiecīgi palīdzēs visām iesaistītajām valstīm veiksmīgi ieviest Energoefektivitātes direktīvas prasības vai veicināt atjaunojamo energoresursu izmantošanu.

 Papildus tam EUSBSR Enerģētikas prioritātes mērķi pārklājas ar citiem ES mērķiem enerģētikā:

* Enerģētikas drošības un energoresursu piegādes drošības uzlabošana, īpašu uzmanību pievēršot trīs Baltijas valstīm;
* Enerģijas avotu diversifikācija;
* Ekonomiskās izaugsmes veicināšana, uzlabojot reģiona konkurētspēju un veicinot investīciju plūsmu atjaunojamo energoresursu sektorā;
* Ieguldījuma veikšana siltumnīcefektu izraisošo gāzu līmeņa samazināšanā - energoefektivitātes pasākumu veicināšana un intensīvāku atjaunojamo energoresursu izmantošana, vienlaikus uzlabojot enerģētikas infrastruktūru;
* Sadarbības veicināšana enerģētikas jomā gan starp makro-reģiona valstīm, gan ES līmenī, sniedzot ievērojamu ieguldījumu ES iekšējā enerģētikas tirgus izveidē.

Latvija EUSBSR Enerģētikas prioritātes koordinēšanu skata kā iespēju rast risinājumus Baltijas jūras reģiona enerģētikas problēmām, veicinot esošo institūciju un platformu sadarbību un sinerģiju, kā arī finansiālā atbalsta piesaisti.

**ACER**

2009. gada 13.jūlijā tika pieņemta Eiropas Parlamenta un Padomes Regulas (EK) Nr. 713/2009, ar ko izveido Energoregulatoru sadarbības aģentūru. Energoregulatoru sadarbības aģentūra (turpmāk – ACER) tika izveidota, lai novērstu regulatīvās funkcijas deficītu Eiropas Savienības (ES) līmenī un lai veicinātu elektroenerģijas un gāzes iekšējo tirgu efektīvu darbību. ACER rada iespējas valstu regulatīvajām iestādēm uzlabot sadarbību ES līmenī.

Latvija ir atbalstījusi Aģentūras izveides ideju, piekrītot enerģētikas tirgus liberalizēšanas likumdošanas paketes projektiem, tajā skaitā regulai, ar ko izveido Energoregulatoru sadarbības aģentūru projektu.

**BEMIP un BEMIP Augsta līmeņa darba grupa**

Latvija aktīvi iesaistās Baltijas jūras reģiona enerģētikas sektora izaicinājumu risināšanā Baltijas Enerģētikas tirgus starpsavienojuma plāna (turpmāk- BEMIP) ietvaros. 2009.gada 17.jūnijā astoņas Baltijas jūras reģiona dalībvalstis- Augsta līmeņa darba grupa- parakstīja saprašanās memorandu ar Eiropas Komisijas priekšsēdētāju Žozē Manuelu Barrozu par BEMIP, kas ir deviņu gadu darba rezultāts, ko ierosināja Komisija, lai apsvērtu konkrētus pasākumus ar mērķi labāk savienot Lietuvu, Latviju un Igauniju ar plašākiem ES enerģētikas tīkliem un novērst trīs Baltijas valstu enerģētisko izolāciju un stiprināt enerģētisko drošību Baltijas jūras reģionā. BEMIP Augsta līmeņa darba grupu veido Dānijas, Igaunijas, Latvijas, Lietuvas, Polijas, Norvēģijas (novērotāja statuss), Somijas, Vācijas un Zviedrijas nominēti pārstāvji (sanāksmes notiek Baltijas Ministru Padomes ietvaros). Augsta līmeņa darba grupas aktivitātes ir balstītas ap trīs pīlāriem:

* Iekšējais elektroenerģijas tirgus;
* Elektroenerģijas starpsavienojumi un elektroenerģijas ražošana;
* Iekšējais dabas gāzes tirgus un infrastruktūra.

BEMIP ietvaros tiek attīstīti reģionam nozīmīgi enerģētikas infrastruktūras projekti. Attiecībā uz elektroenerģijas projektiem, kas savieno Baltijas reģionu ar Ziemeļvalstīm un Poliju, visi noteiktie starpsavienojumi, proti, *NordBalt*, kas savieno Zviedriju ar Lietuvu, *Estlink – 2* starp Igauniju un Somiju un *LitPol* starp Poliju un Lietuvu, kā arī citi Baltijas jūras reģiona valstis ES enerģētikas tīklos integrējoši projekti, ir ekonomiski un stratēģiski izdevīgi. Tiek attīstīti arī dabas gāzes starpsavienojumu un pazemes dabas gāzes krātuvju modernizācijas un paplašināšanas („Inčukalna” pazemes dabas gāzes krātuve) projekti ar mērķi uzlabot piegāžu drošību, dažādot piegāžu maršrutus un avotus. Latvijas aktīvi iesaistās BEMIP īstenošanā.

**BASREC**

Jau kopš 1998.gada pastāv Baltijas jūras reģiona valstu sadarbības programma enerģētikā – BASREC (*Baltic Sea Region Energy Co-operation*). BASREC atrodas CBSS (Council of the Baltic Sea States) paspārnē un kalpo par forumu dialogam enerģētikas politikas un klimata pārmaiņu jautājumos ar īpašu uzsvaru uz energoefektivitātes veicināšanu, atjaunojamo energoresursu izmantošanas sekmēšanu un ilgtspējīgiem piegādes avotiem. BASREC ministru sanāksmju ietvaros tiek identificētas galvenās problēmjomas, savukārt, ekspertu līmeņa sanāksmēs (Group of Senior Energy Officials- GSEO) tiek strādāts pie tā, lai rastu risinājumu šiem jautājumiem, balstoties uz ministru izvirzītajām vadlīnijām.

No 2013.gada 1.jūlija līdz 2014.gada 1.jūlijam Somija bija prezidējošā valsts Baltijas jūras valstu padomē (CBSS), līdz ar to arī prezidējošā valsts BASREC programmā. Somijas prezidentūras laikā aktivitātes tika vērstas uz energoefektivitātes veicināšanu, īstenojot Baltijas jūras valstu parlamentāriešu rezolūciju *Par zaļo izaugsmi un energoefektivitāti*. No 2014.gada 1.jūlija BASREC prezidējošā valsts ir Igaunija.

Latvija aktīvi iesaistās BASREC ekspertu sanāksmēs un atbalsta šāda veida sadarbības platformas darbību, sniedzot iespēju veicināt reģiona valstu enerģētikas politiku koordināciju un harmonizāciju.